**ՀԱՇՎԵՏՎՈՒԹՅՈՒՆ**

**ՀՀ ֆինանսների նախարարի տեղակալ Էդուարդ Հակոբյանի՝ 2024թ. հունիսի 24-ից 26-ը ներառյալ ք. Վիեննա (Ավստրիայի Հանրապետություն) գործուղման արդյունքների մասին**

**1. Անունը, ազգանունը, զբաղեցրած պաշտոնը**

Էդուարդ Հակոբյան, ՀՀ ֆինանսների նախարարի տեղակալ

**2. Գործուղման վայրը և ժամկետները՝**

Ք. Վիեննա, Ավստրիայի Հանրապետություն, 2024 թվականի հունիսի 24-ից 26-ը

**3. Հրավիրող կողմը՝**

ՕՊԵԿ Միջազգային զարգացման հիմնադրամ (Հիմնադրամ)

**4. Գործուղման նպատակը՝**

Մասնակցություն ՕՊԵԿ Միջազգային զարգացման հիմնադրամի կողմից կազմակերպված «Կայունության և հավասարության բարձրացում» խորագրով երրորդ ֆորումին:

**5. Քննարկված թեմաները՝**

Ֆորումին ներկա էին կառավարության և պետական մարմինների ներկայացուցիչներ, միջազգային դոնոր հանրության փորձառու մասնագետներ՝ քննարկելու ընթացիկ մարտահրավերներն ու հնարավորությունները փոխակերպող և կայուն զարգացման հասնելու համար:

ՕՊԵԿ Միջազգային զարգացման հիմնադրամի կողմից կազմակերպված «Կայունության և հավասարության բարձրացում» խորագրով երրորդ ֆորումը նվիրված էր 3 հիմնական գլոբալ հիմնախնդիրների՝

1. Ինստիտուտների ամրապնդում,
2. Ենթակառուցվածքային ծրագրերի համար նորարարությունների կիրառում,
3. Մարդկային կապիտալի զարգացում:

Ֆորումի շրջանակներում առանձին երկկողմ հանդիպում է տեղի ունեցել նաև ՕՊԵԿ Հիմնադրամի փոխնախագահ Շայմա Ալ-Շեյբիի հետ, որի ընթացքում քննարկվել են Հայաստանի հետ առկա համագործակցությանը, հեռանկարային նոր ծրագրերին ու փոխգործակցության ակտիվացմանն ուղղված հարցեր:

**6. Հանդիպումները, ելույթները, բարձրացված կամ քննարկված հարցերը՝**

Ֆորումի առաջին նիստը նվիրված էր ինստիտուտների զարգացմանը: Ակտիվ երկխոսություն է ծավալվել կայուն, հուսալի ինստիտուցիոնալ համակարգեր ունենալու համար անհրաժեշտ քայլերի շուրջ: Առանձնացվել են ինստիտուցիոնալ զարգացման համար անհրաժեշտ չափով ֆինանսավորման ու մարդկային կարողությունների զարգացման բացերը, կարևորվել թափանցիկության, հաշվետվողականության ու արդյունավետության բարձրացմանն ուղղված թիրախային բարեփոխումները:

Երկրորդ նիստի ընթացքում քննարկման հիմնական թեման եղել է խելացի և կայուն ենթակառուցվածքների զարգացումը՝ նոր հնարավորությունների, վերափոխման, Կայուն զարգացման նպատակների, կայուն աճի ու բարգավաճման համատեքստում: Նշվել է, մասնավորապես, որ արդի ժամանակներում ենթակառուցվածքային ծրագրերի ավանդական ֆինանսավորման ուղիներն այլևս չեն արդարացնում, և անհրաժեշտ են ծրագրերի իրականացման նոր՝ թիրախային մարտավարություններ ու ռազմավարություններ: Այս առումով շեշտադրվել է նոր տեխնոլոգիաների դերը:

Ֆորումի վերջին՝ երրորդ նիստն ամբողջությամբ նվիրված էր մարդկային ներուժի բացահայտմանն ու մարդկային կապիտալի զարգացմանը` որպես ներկա ժամանակների հրամայական ու ռազմավարական անհրաժեշտություն: Ակտիվ քննարկումներ են ծավալվել մարդկային կապիտալի զարգացմանը խոչընդոտող տեխնոլոգիաների պակասի, սոցիալական, տնտեսական, քաղաքական ու բնապահպանական անկայունության հաղթահահարման ուղիների շուրջ:

Նշյալ՝ երրորդ նիստի ընթացքում հանդես եմ եկել որպես հիմնական բանախոսներից մեկը` անդրադառնալով երկու հիմնական ողղությունների՝

1. Հայաստանի համար մարդկային կապիտալի զարգացման առաջնահերություններ – ներկայացրել եմ մարդկային զարգացման ինդեքսը, ներառյալ՝ ենթաինդեքսների դինամիկան, խոսել աշխատատեղերի ստեղծումից, այդ թվում՝ վերջին տարիներին զբաղվածության զգալի աճից, անդրադարձել եմ զբաղվածության նոր ռազմավարությանը, տեղեկատվական տեխնոլոգիաների նշանակալի զարգացմանն ու այդ ուղղվածությամբ կրթությանը, ինչպես նաև Լեռնային Ղարաբաղից բռնի տեղահանված անձանց ՀՀ կրթական ու առողջապահական համակարգերում ինտեգրման նպատակով ձեռնարկված քայլերին ու միջոցառումներին:
2. Մարդկային կապիտալի զարգացման ոլորտում ՀՀ համագործակցությունն այլ երկրների ու միջազգային կառույցների հետ – անդրադարձել եմ վերջին տարիներին առկա այլ մարտահրավերների համատեքստում կրթական և առողջապահական ոլորտների ծախսերի շարունակական աճին, ՀՀ կառավարության համար առաջնահերթություն հանդիսացող կրթական ենթակառուցվածքների (դպրոցների ու մանկապարտեզներ) բարելավմանը, առողջապահության ոլորտի բարեփոխումներին, ինչպես նաև Հայաստանում մարդկային կապիտալի զարգացման խնդիրների ախտորոշման հարցում միջազգային կառույցների հետ սերտ համագործակցությանը:

Ֆորումի շրջանակներում ՀՀ ՖՆ պատվիրակությունն առանձին երկկողմ հանդիպում է ունեցել նաև ՕՊԵԿ Հիմնադրամի փոխնախագահ Շայմա Ալ-Շեյբիի հետ: Հանդիպման ընթացքում մտքեր ենք փոխանակել առկա համագործակցության ու վերջինիս ակտիվացման հնարավորությունների շուրջ:

Մասնավորապես, բյուջետային աջակցության ծրագրերի շուրջ համագործակցության մասով, չնայած այն հանգամանքին, որ նախկին հանդիպումների ընթացքում ՕՊԵԿ Հիմնադրամից տեղեկացրել էին, որ Հիմնադրամից Հայաստանը կարող է բյուջետային աջակցության վարկային միջոցներ ներգրավել միայն 2025թ., ներկայումս ՕՊԵԿ Հիմնադրամի փոխնախագահը տեղեկացրել է, որ բյուջետային աջակցության միջոցներ Հայաստանին կարող են տրամադրվել նաև 2024թ.՝ մինչև 50 մլն եվրո գումարի չափով, և մինչև 100 մլն եվրո՝ 2025թ.:

Հանդիպման ընթացքում քննարկվել է նաև ՕՊԵԿ Հիմնադրամի կողմից «Հյուսիս-հարավ ճանապարհային միջանցք» ներդրումային ծրագրի Տրանշ 4՝ Քաջարանի թունելի կառուցման ծրագրի համաֆինանսավորման հնարավորությունը: Միաժամանակ ՀՀ ՖՆ համապատասխան ներկայացուցիչները կշարունակեն աշխատանքներ տանել ՕՊԵԿ Հիմնադրամի գործընկերների հետ՝ ֆինանսավորման պայմանների հստակեցման ու փոխհամաձայնեցման շուրջ:

ՕՊԵԿ Հիմնադրամի փոխնախագահը տեղեկացրել է նաև Հայաստանի հետ ռազմավարական փաստաթուղթ ունենալու Հիմնադրամի մտադրության մասին: ՀՀ ՖՆ պատվիրակության կողմից, հիմք ընդունելով օտարերկրյա պետությունների ու միջազգային կառույցների հետ առկա հաջողված փորձը, առաջարկել է դիտարկել նախ համագործակցության մասին փոխըմբռնման հուշագրի ստորագրման հնարավորությունը, որն էլ ողջունվել է Հիմանդրամի փոխնախագահի կողմից:

**7. Հանդիպման կամ հավաքի ժամանակ ընդունված որոշումները, պայմանավորվածությունները, ստորագրված փաստաթղթերը՝**

ՕՊԵԿ Հիմնադրամի փոխնախագահ Շայմա Ալ-Շեյբիի հետ երկկողմ հանդիպման ընթացքում համաձայնություն է ձեռք բերվել՝

* Քաջարանի թունելի կառուցման ծրագրի մասով ակտիվացնել համատեղ աշխատանքները՝ Հիմնադրամի կողմից տեխնիկատնտեսական ուսումնասիրությանը ծանոթանալուն պես,
* համատեղ աշխատել Հիմնադրամի և Հայաստանի միջև երկարաժամկետ համագործակցության վերաբերյալ ռազմավարական փաստաթղթի նախագծի շուրջ:
* Շարունակել երկխոսությունը 2024թ. և 2025թ. ՕՊԵԿ հիմնադրամից բյուջետային աջակցության միջոցների ներգրավման շուրջ:

Միաժամանակ, Ֆորումի շրջանակներում որոշումներ չեն ընդունվել և փաստաթղթեր չեն ստորագրվել:

Ստորագրությունը, ամսաթիվը՝

01 հուլիսի 2024թ․